Dvasinės pagalbos jaunimui centras

Labdaros ir paramos fondas „Dvasinės pagalbos jaunimui centras (DPJC) – nevyriausybinė, pelno nesiekianti, savanoriška, labdaringa organizacija, įkurta Klaipėdoje 1994 metais, oficiali veikla pradėta 1995 kovo 19 d.
DPJC misija - ugdyti jaunimą įvairia veikla, padėti kitiems, remiantis krikščioniškais principais.

 DPJC steigėjai ir vadovas 

Šiuo metu DPJC vadovauja Danguolė Misiukonienė

Centro įkūrėjai:

Prelatas kunigas Edmundas Putrimas

Kunigas Algis Baniulis SJ

Ričardas Liškauskas

 Programos 

Šiuo metu DPJC veiklą sudaro 9 programos, skirtos skirtingoms amžiaus grupėms.

 "Vaikų dienos centras" - socializacijos, užimtumo, nusikalstamumo prevencijos programa 6 - 16 metų vaikams ir paaugliams.

 "Jaunimo Linija" - psichologinė pagalba telefonu ir internetu.

 "Sniego gniūžtė" - svaigalų prevencijos programa 14 - 18 metų moksleiviams.

 "Bendruomenės Informacinių Technologijų Centras" - kompiuterių 
 kursai vaikams ir suaugusiems.

 "Vyresnysis draugas" (Big brothers/Big sisters) - individualaus darbo su 7 - 18 metų
 vaikų/paauglių programa.

 "Už vaikus atsakingi visi" - seminarai, mokymai apie tėvystės įgūdžius, bendravimą šeimoje tėvams, turintiems vaikų/paauglių.

 "Natūralus pagalbininkas" - bendravimo įgūdžių ugdymo bei svaiginančių medžiagų prevencijos programa jaunimui nuo 16 metų.

 Istorija 

1994 m. liepos 1 d. Toronte trys Kanados lietuviai, kun. E. Putrimas, psichologijos bakalauras R. Liškauskas bei psichologijos doktorantė M. Balaišytė, susirinkime kalbėjo apie jaunimo centro įkūrimą Klaipėdoje. Šią idėją įgyvendino į Klaipėdą atvykęs ir pamatęs sunkią jaunimo padėtį kun. E. Putrimas. Jo iniciatyvą rėmė Kanados lietuvių Katalikų centras ir Kanados užsienio reikalų tarptautinių apmokymų fondas.

Centras įkurtas naujai statomos Šv. Juozapo Darbininko bažnyčios patalpose. 1995 kovo 19 d. DPJC oficialiai atidaromas.

Įkuriamos pirmosios programos: „Santuokos ruošimo“ ir „Gailestingumo darbai“. Klaipėdos Universiteto Pedagogikos Fakulteto socialinės pedagogikos magistrantė Ilona Jonulytė kartu su 60 savanorių organizuoja stovyklą vaikams. Užmezgami glaudūs ryšiai su Klaipėdos miesto policija bei Vaikų teisių apsaugos tarnyba. Pradedami organizuoti kursai savanoriams, nes cente vyrauja principas, jog žmogus negali padėti kitam, jei jis pats turi problemų.
Veikia ir kitos programos: Jaunimo vadovai, Paauglių klubas, Vyresnieji draugai, Jaunimo linija, Sniego gniūžtė, Natūralus pagalbininkas, Už vaikus atsakingi visi, Tarptautiniai jaunimo apdovanojimai.

2005 metais Klaipėdos „Dvasinės pagalbos jaunimui centras“ tapo pirmąja Lietuvos nevyriausybine organizacija, kuriai UAB „Microsoft Lietuva“ suteikė finansinę paramą ir skyrė programinės įrangos pagal pasaulinę Microsoft „Neribotų galimybių“ programą. DPJC įkurtas IT mokymo centras, kur jaunimas iš nepasiturinčių ir problematiškų šeimų gali tobulinti savo kompiuterinius įgūdžius: čia mokoma naudotis pagrindinėmis programomis, atlikti įvairias užduotis, naršyti internete.

Dabar DPJC veiklą koordinuoja 9 darbuotojai. Per visus 15 veiklos metų centre savanoriavo apie 2 tūkstančius savanorių, kurie paaukojo daugiau kaip 300 tūkstančių savanoriško darbo valandų Klaipėdos visuomenei.

 Šaltiniai 

Dvasinės pagalbos jaunimui centras
Neribotų galimybių programa Lietuvoje

Kategorija:Lietuvos nevyriausybinės organizacijos